คปภ.เรียกประกันภัยเร่งสำรวจภัย
คปภ.เร่งประกันภัยเก็บข้อมูล สำรวจความเสียหาย บรรเทาความเดือดร้อนลูกค้า
21 พ.ค. 2553

คปภ.เร่งประกันภัยเก็บข้อมูล สำรวจความเสียหาย บรรเทาความเดือดร้อนลูกค้า
นายนพดล สันติภากรณ์ ประธานคณะกรรมการประกันภัยยานยนต์ สมาคมประกันวินาศภัย เปิดเผยว่า วันที่ 21 พ.ค.2553 ทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้เรียกทางสมาคมฯเข้าไปรับทราบสถานการณ์ปัจจุบัน และให้เก็บรวบรวมข้อมูลกรมธรรม์ ว่าคุ้มครองความเสียหายจากภัยอะไรบ้าง ซึ่งขณะนี้บริษัทประกันภัยหลายแห่งไม่สามารถเข้าไปในพื้นที่เสี่ยงภัยได้ จึงไม่ทราบว่าทรัพย์สินของลูกค้ามีสภาพความเสียหายที่แท้จริงเป็นอย่างไร คงต้องรอให้สถานการณ์เข้าสู่ภาวะสงบก่อน จึงจะสามารถเข้าไปสำรวจความเสียหายได้
อย่างไรก็ตาม ไม่เป็นที่น่าหนักใจ เนื่องจากสัญญาประกันภัยเป็นมาตรฐานสากลที่ใช้กันทั่วโลก มีหลักการที่ชัดเจนในการปฏิบัติอยู่แล้ว ส่วนการจะให้ความช่วยเหลือนอกเหนือจากสัญญาเป็นอีกเรื่องหนึ่งที่ต้องหารือกันต่อไป เช่น กรณีเหตุการณ์คลื่นยักษ์ หรือ สึนามิ ทางภาคใต้ หลายกรมธรรม์ไม่ได้รับความคุ้มครอง แต่ทางประกันภัยก็มีการให้ความช่วยเหลือบางส่วนเพื่อช่วยเหลือตามสมควร
ทั้งนี้ คาดว่าในสัปดาห์หน้า จะเริ่มสามารถเข้าไปเก็บข้อมูลความเสียหายทรัพย์สินของลูกค้าได้ และ รวบรวมรายละเอียดของกรมธรรม์แต่ละสัญญา แล้วจะได้ดำเนินการเข้าไปดูแลตามกระบวนการและหลักการประกันภัยที่ถูกต้อง